CELEX: 22012D0522
Language: bg
Date: 2012-09-13 00:00:00
Title: 2012/522/ЕС: Решение № 3/2012 на Комитета на посланиците АКТБ—ЕС от 13 септември 2012 година относно пренасочването на част от неразпределените средства от 10-ия европейски фонд за развитие за сътрудничеството между държавите от АКТБ

27.9.2012   
            
            
               BG
            
            
               Официален вестник на Европейския съюз
            
            
               L 259/6
            
         РЕШЕНИЕ № 3/2012 НА КОМИТЕТА НА ПОСЛАНИЦИТЕ АКТБ—ЕС
   от 13 септември 2012 година
   относно пренасочването на част от неразпределените средства от 10-ия европейски фонд за развитие за сътрудничеството между държавите от АКТБ
   (2012/522/ЕС)
   КОМИТЕТЪТ НА ПОСЛАНИЦИТЕ АКТБ—ЕС,
   като взе предвид Споразумението за партньорство между членовете на Групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1), изменено за първи път в Люксембург на 25 юни 2005 г. (2) и повторно изменено в Уагадугу на 22 юни 2010 г. (3) („Споразумението за партньорство АКТБ—ЕС“), и по-специално параграф 6 от приложение Iб към него,
   като има предвид, че:
   
               (1)
            
            
               Неразпределените средства от 10-ия европейски фонд за развитие (ЕФР), предназначени за сътрудничество между държавите от АКТБ, са недостатъчни, за да се отговори на програмните изисквания, които възникнаха в резултат от средносрочния преглед на сътрудничеството между държавите от АКТБ в рамките на 10-ия ЕФР.
            
         
               (2)
            
            
               За да продължи да се осигурява бърза и ефикасна реакция в отговор на ситуации на военни конфликти в Африка, е необходимо предоставянето на допълнителни средства за Механизма за подкрепа на мира в Африка.
            
         
               (3)
            
            
               За да се позволи финансирането на приоритетите на ЕС и на държавите от АКТБ, необходимата сума следва да бъде прехвърлена от неразпределените средства от 10-ия ЕФР към финансовия пакет за сътрудничество между държавите от АКТБ.
            
         
               (4)
            
            
               Уместно е Комитетът на посланиците АКТБ—ЕС да приеме настоящото решение незабавно,
            
         ПРИЕ НАСТОЯЩОТО РЕШЕНИЕ:
   Член 1
   Сътрудничество между държавите от АКТБ
   Сума в размер на 195 млн. евро се прехвърля от неразпределените средства от 10-ия ЕФР към финансовия пакет за сътрудничество между държавите от АКТБ в съответствие с целите, определени в членове 11, 28, 29 и 30 от Споразумението за партньорство АКТБ—ЕС.
   Член 2
   Искане за финансиране
   В съответствие с член 12б, буква а) от приложение IV към Споразумението за партньорство АКТБ—ЕС Комитетът на посланиците на АКТБ—ЕС отправя искане към Комисията за финансиране на дейностите, предложени съответно от ЕС и държавите от АКТБ, и по-специално за предоставяне на допълнително финансиране за Механизма за подкрепа на мира в Африка в размер на общо 100 млн. евро с цел подкрепа на усилията на Африканския съюз и регионалните организации в отговор на предизвикателствата за сигурността в Африка.
   Настоящото решение влиза в сила в деня на приемането му.
   
      Съставено в Брюксел на 13 септември 2012 година.
      
         
            За Комитета на посланиците АКТБ—ЕС
         
         
            Председател
         
         D. EVINA ABE’E
      
   
   
      (1)  ОВ L 317, 15.12.2000 г., стр. 3.
   
      (2)  Споразумение за изменение на Споразумението за партньорство между държавите от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 209, 11.8.2005 г., стр. 27).
   
      (3)  Споразумение за второ изменение на Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. и изменено за първи път в Люксембург на 25 юни 2005 г. (ОВ L 287, 4.11.2010 г., стр. 3).